Rubberfabriek aan Oos-Rand brand | Maroela Media
'n Brand by 'n rubberfabriek in Springs, Gauteng. (Foto: Verskaf)
Tientalle brandbestryders is Sondagmiddag na 'n gebied in Springs aan die Gautengse Oos-Rand ontplooi nadat 'n noodoproep oor 'n brand in Strubenvale ontvang is.
Brandbestryders van die Stad van Ekurhuleni het met hul aankoms op die toneel kort ná 15:30 'n rubberfabriek in ligte laaie aangetref.
"Nog voor die span by die perseel aangekom het, het hulle 'n dik bol rook in die lug sien hang in die rigting van die adres wat tydens die noodoproep verskaf is," sê William Ntladi, woordvoerder van Ekurhuleni se nooddienste. "Dit kom voor of 'n brand in die veld langs die fabriek ontstaan en toe na die agterplaas van die maatskappy Conveyor & Plant Services (CPS) versprei het. Reuserolle rubber in die agterplaas, wat gebruik word om onder meer vervoerbande te vervaardig, het aan die brand geslaan en die strukture en ander omliggende fabrieke aan die vlamme blootgestel."
Ntladi sê meer hulpbronne is vanaf brandweerstasies in Brakpan, Daveyton en Selection Park ontbied en altesaam 30 brandbestryders en agt brandweerwaens het deurnag gewerk om die vlamme te blus.
Brandbestryders kon Maandagoggend daarin slaag om die brand te blus, maar was later die dag steeds besig om van die gebiede wat nog baie warm is, af te koel.
Geen brandbestryders of werknemers van die maatskappy is in die proses beseer nie.
Welgedaan mense. Bly niemand is beseer
Dit was baie ontstellend gewees, is net dankbaar dat die fabrieke rondom nie ook beskadig is nie. Kry die eienaar van die maatskappy bitter jammer, hy het geweldig baie skade opgedoen. Die CPsF het nou saam gewerk met die brandweer.
Ek is van mening dat dit brandstigting is. Veldbrande gebeur nie sommer net vanself nie, iemand moes dit aangesteek het. Baie jammer vir die eienaar van die fabriek en baie dankbaar geen ander fabrieke is beskadig nie. Dankie tog die treintrokke wat ook daar naby was het nie ontplof nie.
Verbeel ek my of is daar deesdae baie brande? Seker steeds die "revolusjin" se manier van anargie skep?
En wie was verantwoordelik om die gras in die veld kort te hou??? Hou hulle sommer vir die skade verantwoordelik!